STAR รูดหนัก 20% หลังปลด SP – H1/59 ขาดทุน 110 ลบ.
STAR ร่วงแรง 20% หลังปลด SP - H1/59 ขาดทุน 110 ลบ.จากค่าใช้จ่ายสูง-ยอดขายตก โดย ณ เวลา 15.20 น. ราคาอยู่ที่ 4.60 บ. ลบ 1.15 บ. หรือ 20% ด้วยมูลค่าซื้อขาย 4.2 แสนบาท
9 ก.ย. 2559

ผู้สื่อข่าวรายงานว่า ราคาหุ้นบริษัท สตาร์ ซานิทารีแวร์  จำกัด (มหาชน) หรือ STAR ณ เวลา 15.20 น. ราคาร่วงแรง 20% หรือ 1.15 บาท มาอยู่ที่ 4.60 บาท ด้วยมูลค่าซื้อขาย 4.2 แสนบาท หลังปลดเครื่องหมาย SP ในรอบบ่ายนี้ 
นอกจากนี้ ชี้แจงผลการดำเนินงานงวด 6 เดือน สิ้นสุดวันที่ 30 มิ.ย.59 ขาดทุนสุทธิ 110.41 ล้านบาท เนื่องจากบริษัทฯมีค่าใช้จ่ายในการบริหารจำนวนมาก เป็นผลมาจากผลขาดทุนจากการตีราคาสินทรัพย์ใหม่จำนวน 79.41 ล้านบาท และแม่แบบเครื่องสุขภัณฑ์ตัดบัญชี จำนวน 10.77 ล้านบาท
รวมทั้ง รายได้จากการขายสำหรับงวด 6 เดือนของปีนี้ไม่มากนัก เนื่องจากยอดขายสินค้าในประเทศลดลงตามสภาวะเศรษฐกิจโดยรวม
ทั้งนี้ ณ วันที่ 30 มิ.ย.59 มีส่วนผู้ถือหุ้นติดลบ 30.07 ล้านบาท โดยบริษัทมีแนวทางแก้ไขปัญหาส่วนของผู้ถือหุ้นติดลบด้วยการจะออกหุ้นเพิ่มทุนจำนวน 1.75 พันล้านหุ้น พาร์หุ้นละ 0.70 บาท เสนอขายแบบเฉพาะเจาะจงต่อบุคคลในวงจำกัด (PP) ได้แก่ ผู้ถือหุ้นของบริษัท ไทย ฟิวเจอร์ เอ็นเนอร์ยี โฮลดิ้ง จำกัด (TFEH) ในราคาหุ้นละ 1.30 บาท คิดเป็นมูลค่ารวม 2.28 พันล้านบาท เพื่อชำระค่าหุ้นของ TFEH
บริษัทคาดว่าจะนำเสนอต่อที่ประชุมวิสามัญผู้ถือหุ้น ครั้งที่ 1/59 และจะดำเนินการปรับปรุงคุณสมบัติต่าง ๆ ให้พร้อมเพื่อยื่นขอรับหลักทรัพย์ใหม่ต่อตลาดหลักทรัพย์แห่งประเทศไทย คาดว่าจะใช้เวลาดำเนินการในช่วงครึ่งหลังปีนี้